CELEX: 32015R1556
Language: mt
Date: 2015-06-11 00:00:00
Title: Regolament ta' Delega tal-Kummissjoni (UE) 2015/1556 tal-11 ta' Ġunju 2015 li jissupplimenta r-Regolament (UE) Nru 575/2013 tal-Parlament Ewropew u tal-Kunsill fir-rigward tal-istandards tekniċi regolatorji għat-trattament tranżizzjonali tal-iskoperturi tal-ekwità skont l-approċċ IRB (Test b'rilevanza għaż-ŻEE)

19.9.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 244/9
            
         REGOLAMENT TA' DELEGA TAL-KUMMISSJONI (UE) 2015/1556
   tal-11 ta' Ġunju 2015
   li jissupplimenta r-Regolament (UE) Nru 575/2013 tal-Parlament Ewropew u tal-Kunsill fir-rigward tal-istandards tekniċi regolatorji għat-trattament tranżizzjonali tal-iskoperturi tal-ekwità skont l-approċċ IRB
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (1) u b'mod partikolari t-tielet subparagrafu tal-Artikolu 495(3) tiegħu,
   Billi:
   
               (1)
            
            
               Huwa neċessarju li jiġu speċifikati l-kundizzjonijiet li skonthom l-awtoritajiet kompetenti jistgħu jeżentaw mit-trattament IRB ċerti kategoriji ta' skoperturi tal-ekwità tal-istituzzjonijiet u tas-sussidjarji tal-istituzzjonijiet fl-UE fl-Istat Membru rispettiv tagħhom fil-31 ta' Diċembru 2007.
            
         
               (2)
            
            
               Dawk il-kundizzjonijiet għandhom jiġu stipulati b'mod armonizzat b'tali mod li ma jkollhomx effett negattiv sproporzjonat fuq it-tranżizzjoni mingħajr xkiel tas-sistemi legali nazzjonali mir-reġim stabbilit mit-traspożizzjoni tad-Direttiva 2006/48/KE tal-Parlament Ewropew u tal-Kunsill (2) u speċjalment tal-Artikolu 154(6) tagħha, għar-reġim stabbilit mir-Regolament (UE) Nru 575/2013.
            
         
               (3)
            
            
               Meta jiġu stipulati dawn il-kundizzjonijiet, għandhom jiġu kkunsidrati, sa fejn ikun possibbli, l-aspettattivi leġittimi tal-istituzzjonijiet li kienu ngħataw l-eżenzjoni taħt ir-reġim ta' qabel, li kienu japplikaw sal-31 ta' Diċembru 2013. Għalhekk, l-awtoritajiet kompetenti għandhom ikunu jistgħu jagħtu dik l-eżenzjoni lil dawk l-istituzzjonijiet. Istituzzjonijiet oħra ma għandhiex tingħatalhom dik l-eżenzjoni.
            
         
               (4)
            
            
               Dan ir-Regolament huwa bbażat fuq l-abbozz tal-istandards tekniċi regolatorji sottomessi mill-Awtorità Bankarja Ewropea lill-Kummissjoni.
            
         
               (5)
            
            
               L-Awtorità Bankarja Ewropea wettqet konsultazzjonijiet pubbliċi miftuħin dwar l-istandards tekniċi regolatorji abbozzati li fuqhom huwa bbażat dan ir-Regolament, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Kkonċernati Bankarji stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (3),
            
         ADOTTAT DAN IR-REGOLAMENT:
   Artikolu 1
   L-awtoritajiet kompetenti jistgħu jagħtu lill-istituzzjonijiet u s-sussidjarji tal-istituzzjonijiet fl-UE eżenzjoni mit-trattament IRB imsemmi fl-Artikolu 495(1) tar-Regolament (UE) Nru 575/2013, fir-rigward biss ta' dawk il-kategoriji tal-iskoperturi tal-ekwità tagħhom li fil-31 ta' Diċembru 2013 kienu diġà jibbenefikaw minn eżenzjoni mit-trattament IRB.
   Artikolu 2
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' Ġunju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 176, 27.6.2013, p. 1.
   
      (2)  Id-Direttiva 2006/48/KE tal-Parlament Ewropew u tal-Kunsill tal-14 ta' Ġunju 2006 dwar il-bidu u l-eżerċizzju tan-negozju tal-istituzzjonijiet ta' kreditu (ĠU L 177, 30.6.2006, p. 1).
   
      (3)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).